THMUI ซิวงานลวดสลิงท่าเรือแหลมฉบัง-กรุงเทพ จ่อบุ๊ครายได้ปี 64-65
THMUI ซิวงานลวดสลิงท่าเรือแหลมฉบัง-กรุงเทพ จ่อบุ๊ครายได้ปี 64-65
THMUI ซิวงานลวดสลิงท่าเรือแหลมฉบัง-กรุงเทพ จ่อบุ๊ครายได้ปี 64-65
5 พ.ย. 2563

นายทชากร ลีลาประชากุล ประธานเจ้าหน้าที่บริหาร บริษัท ไทยมุ้ย คอร์ปอเรชั่น จำกัด (มหาชน) หรือ THMUI เปิดเผยว่า บริษัทชนะประมูลคว้างานลวดสลิง ทั้งกระบวนการตรวจสอบ และเปลี่ยนลวดสลิง จากท่าเรือเอกชนรายใหญ่ที่สุดในแหลมฉบัง ทั้งเฟส 1 และ เฟส 2 และงานลวดสลิงให้แก่ท่าเรือกรุงเทพ ระยะเวลาสัญญา 2 ปี ซึ่งจะเพิ่มความแข็งแกร่งในการรับรู้รายได้ในปี 2564-2565
อย่างไรก็ดี บริษัทมีความสัมพันธ์อันดีกับกลุ่มลูกค้าท่าเรือในแหลมฉบัง ที่ไว้วางใจให้บริษัท ซึ่งเป็นผู้เชี่ยวชาญในงานลวดสลิงอย่างครบวงจรเข้ามาดูแลในหลายๆ โครงการที่ผ่านมา และยังมีแผนขยายฐานลูกค้ารายใหม่ในกลุ่มท่าเรือให้ครอบคลุมทั่วประเทศมากขึ้น เพื่อรองรับการเติบโตในธุรกิจโลจิสติกส์ในประเทศ
“เรามองอุตสาหกรรมท่าเรือ และงานก่อสร้างต่างๆ ในยุคหลังโควิด-19 จะกลับมาคึกคัก เนื่องจากงานโครงการที่เดินหน้าอยู่ ยังคงมีคำสั่งซื้อลวดสลิงและอุปกรณ์ต่างๆ เข้ามาอย่างต่อเนื่อง เพื่อใช้ในการขยายธุรกิจ และลวดสลิงต้องมีการเปลี่ยนใหม่ตามอายุการใช้งาน ส่วนโครงการที่ถูกชะลอในช่วงที่ผ่านมา เชื่อว่าจะเริ่มกลับมาประมูลและขยายธุรกิจกันอีกครั้งในช่วงปลายปีนี้ไปจนถึงปีหน้า 
สำหรับภาพรวมธุรกิจลวดสลิงเพื่อใช้ในอุตสาหกรรมขุดเจาะน้ำมัน ที่ชะลอตัวจากสถานการณ์โควิด-19 เริ่มมีสัญญาณเชิงบวก และคาดจะเห็นความชัดเจนมากขึ้นในปี 2564 เนื่องจากบริษัทมีฐานลูกค้าทั้งในประเทศไทยและในเมียนมา ที่รอส่งมอบสินค้าและให้บริการเพิ่มเติม” นายทชากร กล่าว
โดยบริษัทยังได้รับการแต่งตั้งให้เป็นตัวแทนจำหน่ายลวดสลิง 2 แบรนด์ชั้นนำระดับโลก ได้แก่ DIEPA แบรนด์ชั้นนำจากประเทศเยอรมัน และ  Brunton Shaw แบรนด์ชั้นนำจากประเทศอังกฤษ เพิ่มศักยภาพในการขยายตลาดและการแข่งขันได้มากขึ้น ตอกย้ำจุดแข็ง THMUI เป็นผู้นำธุรกิจจัดจำหน่ายลวดสลิงและอุปกรณ์ยกหิ้วเมคุณภาพสูง รวมทั้งมีบุคลากรที่มีความรู้ความสามารถและเป็นผู้เชี่ยวชาญในการจัดหาสินค้าและบริการอื่น ๆ เพื่อตอบสนองความต้องการลูกค้าที่อยู่ในหลากหลายอุตสาหกรรม
อย่างไรก็ดี เพื่อขยายโอกาสทางธุรกิจ ก่อนหน้านี้บริษัทได้เข้าไปลงทุนในธุรกิจรับจ้างปรับปรุงคุณภาพน้ำสำหรับฟาร์มกุ้ง ผ่านการซื้อหุ้นสามัญของ บริษัท เทรนด์เอเซียคอร์ปอเรชั่น จำกัด (TAC) โดย THMUI ถือหุ้น 70% ในปัจจุบัน โดยบริษัทย่อยดังกล่าวได้เข้าทำสัญญารับจ้างปรับปรุงคุณภาพน้ำกับ บมจ.เจริญโภคภัณฑ์อาหาร (CPF) ซึ่งปัจจุบันแล้วเสร็จ 5 ฟาร์ม เตรียมทยอยรับรู้รายได้ในปีนี้ และคาดจะเสร็จทั้งหมด 9 ฟาร์ม ในช่วงกลางปี 2564 สนับสนุนรายได้และกระแสเงินสดที่มั่นคงให้ THMUI ได้อย่างต่อเนื่อง